Hemeln

**Hemeln** (hoochdüütsch **Hemelingen**) is en Stadtdeel vun Bremen un höört to den Stadtbezirk Oost. Hemeln sett sik tohopen ut de Oortsdelen un vörmoligen Dörper Hemeln, Hastedt, Segelsbrugge, Arbargen un Mahndörp. 

## Korten Överblick över de Historie
* Vun dat 7. Johrhunnert v. Chr. af an: Wohnsteden in Hemeln un Mahndörp
* 1238: To'n eersten Mol is in en Urkunn wat vun Hemeln to lesen.
* 1803: Hastedt un Delen vun Segelsbrugge kaamt to dat Bremer Landgebiet hento. 
* 1902: Hastedt warrt Deel vun de Stadt Bremen
* 1921: Segelsbrugge warrt Deel vun de Stadt Bremen
* 1939: Hemeln, Arbargen un Mahndörp weert Deel vun de Stadt Bremen

## Wat in Hemeln los is un wat een sik dor ankieken kann
### Musik
In'n Oortsdeel Hemeln steiht de Aladin Music Hall. Dat is ene Diskothek, man dor gifft dat ok allerhand Kunzerten to hören. De Club Tivoli slutt sik justament an de Music Hall an. 
### Museum
Bi dat Depot vun de Stratenbahn in Segelsbrugge gifft dat en Museum över de Geschicht vun de Stratenbahn in Bremen. Dor kann en sik ok ole Stratenbahnwagens ankieken. In Hastedt gifft dat in de Grundschool *Up de Hohwisch* en Utstellung över de School un wie dat dor fröher weer. Dor is ok allerhand över tohopensammelt wurrn.
### Slott un Park
In Segelsbrugge liggt de *Slottpark* mit en Herrenhuus ut dat 17. Johrhunnert. Nevenan finnt sik dat *Slottpark-Bad*, wat en Swimmbad för Jan un allemann is. 

## Weertschop
Grote Delen vun Hemeln weert hüdigendags vun Bedrieven un Hannel bruukt. De Weertschop speelt en grote Rull in düssen Stadtdeel. Bi 20% vun dat Bremer Sozialprodukt kümmt in Hemeln tostanne. In'n Mai 2005 is de Autobahntobringer Hemeln fardig wurrn. Vun dor af an hett dat nee Bedrievenrebeet *Hansa-Linie* en egen Autobahnansluss harrt. 
 
## Verkehr
Hemeln liggt an de Bundsautobahn A1 un is nich wiet af vun de A27. Vun de Autobahn kann en över dree Affahrten na Hemeln henkamen: Vun de A1 över de Affahrten *Hemeln* un *Uphusen/Mahndörp* un vun de A27 över de Affahrt *Segelsbruge*. Bahnhööv gifft dat in Hemeln, in Segelsbrugge un in Mahndörp. In den Hemelner Werserhaven gifft dat noch en Bahnhoff för Göderümslag. In Hastedt un Segelsbrugge fahrt de Stratenbahnlinien 2, 3 un 10. De Linie 1 schall laterhen mol bit na den Mahndörper Bahnhoff gahn. Vun'n Johr 2009 af an schall dat mit dat Längermaken losgahn un bit 2011 schall de nee Linie denn fardig ween. 

## Lüde, de wat mit Hemeln to kriegen hefft
*Karoline Linnert
*Murat Kurnaz
*James Last
*Andreas Reinke

## De Oortsdeel Hemeln
Dat ole Dörp Hemeln is de gröttste Oortsdeel in den Stadtdeel Hemeln. Dor gifft dat al siet vele Johren de Firmen Kraft Foods, Atlas Elektonik, Rheinmetall Defence Electronic, Wilkens un Söhns - Bremer Sülverwarenfabrik (BSF), Coca Cola un Karl Könecke Fleeschwaren. Siet Johrenden al warrt in'n Süden vun Hemeln an dat Bedrievenrebeet Hansa-Linie arbeit. Dat is en grodet Bedrievenrebeet, wat up de vörmalige Hemeler, Arbarger un Mahndörper Masch boot wurrn is. 

In'n Oortsdeel Hemeln  gifft dat veer Scholen. Dat sünd de Grundscholen an de Brinkmannstraat, an'n Osterhop un an de Klockenstraten un dat Schoolzentrum Drebberstraten. Veel Hökers hefft sik mit jem ehr Koopmannladens in de twete Hälft vun de 1990er Johren ut Midden-Hemeln torüchtagen. Veel Ladens stünnen vun dor af an leddig. Vun 2003-2004 af an geiht dat avers suutje wedder vörut mit de Hökeree. En Geschäft, wo ok Lüde vun wieter weg kopen doot, is de Laden för Iesenbahnmodellen an de Bahnbrügg över de Ossenbrügger Straat, nich wiet af vun'n Bahnhoff. 

An de Eck Hemeler Bahnhoffstraat/Dietrich-Wilkens-Straat steiht de vörmolige Villa vun den Grünner vun de Sülverfabrik. Dor is hüdigendags dat italieensche Restaurant *Rimini* in ünnerbröcht.

## Weblinks
* Hemeln up www.bremen.de (hoochdüütsch)
* Lütten Mexiko